M142 HIMARS

M142 HIMARS (trumpinys iš ) – JAV sukurta reaktyvinės artilerijos sistema, gebanti paleisti įvairių tipų valdomąsias raketas. Buvo įvesta kaip lengvesnė, bet mobilesnė, M270 MLRS alternatyva. Kompleksas įrengtas ant FMTV M1140 sunkvežimio platformos.

2022 m. gruodžio 15 d. Lietuvos krašto apsaugos ministerija su JAV pasirašė sutartį, pagal kurią Lietuva pirks aštuonias sistemas HIMARS kartu su kelių tipų raketomis, įskaitant ATACMS taktines balistines raketas. Šios sutarties vertė buvo rekordinė tuo metu – 495 milijonų JAV dolerių. Sistemos Lietuvą turėtų pasiekti 2025 m.

 Kūrimas 

1982 metais JAV kariuomenei atsirado poreikis turėti lengvesnę reaktyvinės artilerijos sistemą, tačiau iš pradžių ši idėja neturėjo palaikymo iš JAV lauko artilerijos mokyklos (USAFAS), nes institucija tuo metu orientavosi į sunkiųjų sistemų plėtrą. Baigiantis Šaltajam karui, JAV kariuomenės institucijos pradėjo daugiau dėmesio skirti galimoms mažo intensyvumo operacijoms. Buvo įvertinta, kad tuo metu naudojama M270 MLRS reaktyvinės artilerijos sistema yra per sunki greitam dislokavimui ir šį kartą finansavimas HIMARS projektui buvo skirtas. Persijos įlankos karas suteikė naują postūmį lengvesnės reaktyvinės artilerijos sistemos vystymui, kai M270 pasirodė esąs per sudėtingas bei per brangus transportavimui oru. Dėl to į karo teatrą šios sistemos nebuvo pristatytos laiku.

HIMARS prototipas pirmą kartą buvo išbandytas 1991 m. balandžio mėnesį White Sands poligone, naudojant modifikuotą MGR-1 Honest John paleidėją. Projektą toliau vystė kompanija Loral Vought Systems (vėliau tapusi Lockheed Martin Missiles and Fire Control dalimi), o 1993 metais šis projektas buvo atskleistas viešai. 1996 metais JAV kariuomenė pasirašė su Lockheed Martin $23,2 mln. vertės sutartį keturiems prototipams sukurti, o 1998 metais jie buvo pristatyti testavimui ir įvertinimui.

1998 m. liepos mėn. JAV kariuomenė atliko bandomąjį ATACMS raketos paleidimą. 1999 m. su Lockheed Martin buvo pasirašyta $65 mln. vertės sutartis dėl inžinerijos bei gamybos plėtros ir pagal šią sutartį 2001 m. pabaigoje kompanija pristatė šešias HIMARS sistemas. 2003 metais JAV kariuomenė su gamintoju sudarė $96 mln. kontraktą HIMARS gamybai pradėti. Maždaug tuo metu JAV jūrų pėstininkų korpusas užsakė dvi sistemas įvertinimui.

Sistemos važiuoklę iš pradžių gamino britų įmonė BAE Systems, kuri užsiėmė ir sunkvežimių FMTV gamyba. Nuo 2010 iki 2017 m. važiuoklę gamino kompanija Oshkosh Corporation. Paleidimo sistemą ir važiuoklę nuo 2019 m. gamina Lockheed Martin Missiles & Fire Control gamykla, įsikūrusi Kamdene, Arkanzaso valstijoje.

 Dizainas 

M142 HIMARS sistema yra vikšrinės M270 MLRS sistemos atitikmuo. HIMARS yra ratinė sistema, tačiau iš esmės naudoja tuos pačius komponentus kaip ir M270. Abi sistemos naudoja tuos pačius raketų blokus su konteineriais, tačiau HIMARS turi vieną bloką, o M270 – du. Raketų paleidimo sunkvežimio langai yra pagaminti iš safyro sluoksnių, laminuotų stiklu ir polikarbonatu."Saint-Gobain delivers sapphire-engineered transparent armor" UPI / press release, 5 November 2013. Accessed: 19 June 2014. HIMARS sistema gali būti transportuojama Lockheed C-130 Hercules lėktuvais.

HIMARS taip pat buvo išbandytas kaip universali paleidimo sistema tiek artilerijos raketoms, tiek iš žemės paleidžiamam SLAMRAAM oro gynybos raketos AMRAAM variantui. 2017 m. JAV jūrų pėstininkai sėkmingai paleido HIMARS raketas nuo laivo denio į sausumos taikinį, taip dar kartą pademonstruodami sistemos universalumą.Marines launch rocket from amphibious ship to destroy land target 70 km away - Defensenews.com, 24 October 2017

Iki 2022 m. pradžios Lockheed Martin kasmet gamino 48 sistemas, tačiau 2022 m. prasidėjus Rusijos invazijai į Ukrainą, gamyba buvo padidinta iki 60 per metus. 2022 m. spalį bendrovė paskelbė, kad dar padidins gamybą iki 96 sistemų per metus, kaip atsaką į dėl karo padidėjusią paklausą. Tačiau dėl tiekimo grandinės problemų gamybos spartinimas užtruko.

 Amunicija 

M142 ir M270 sistemos naudoja MLRS šeimos amuniciją, kartais trumpinamą MFOM (). Tai yra tiek paprastosios, tiek valdomosios raketos, kurias gamina ne viena šalis.

 MLRS 

M26 ir M28 raketos pradėtos gaminti 1980 m. Iki 2005 m. jos buvo vienintelės M270 sistemai skirtos raketos. M26 serijos gamyba buvo nutraukta 2001 m., o iš viso šių raketų buvo pagaminta 506 718 vienetų. Kiekviename raketų bloke yra 6 identiškos raketos. Raketos M26 ir jos variantai buvo išvesti iš JAV kariuomenės aktyvių atsargų 2009 m., nes neatitiko 2008 m. liepos mėn. prezidento George W. Bush administracijos priimtos Gynybos departamento direktyvos, pagal kurią JAV kasetiniai šaudmenys, kurie palieka daugiau nei 1 proc. nesprogusių antrinių šaudmenų, turėjo būti sunaikinti iki 2018 metų pabaigos. Sprendimas buvo priimtas nepaisant to, kad JAV nėra prisijungusios prie konvencijos dėl kasetinių šaudmenų.

 M26 raketos su kasetiniu šaudmeniu, gabenančiu 644 DPICM M77 antrinius šaudmenis. Nuotolis: 15–32 km. Irako karių pramintos „plieniniu lietumi“, M26 raketos buvo plačiai naudojamos per Persijos įlankos ir Irako karą.
 M26A1 ER raketos su 518 M85 antrinių šaudmenų. Nuotolis: 15–45 km. M85 šaudmenys yra identiški M77 šaudmenims, išskyrus sprogdiklį. M85 naudoja M235 mechaninį/elektroninį savaiminio susinaikinimo sprogdiklį, kad sumažintų nesprogusių šaudmenų tikimybę.
 M26A2 ER raketos su 518 M77 antrinių šaudmenų. Tai buvo laikinai gaminamos raketos, kol buvo nepradėta M26A1 ER gamyba.
 M28 mokomosios raketos; M26 variantas su balastiniais konteineriais ir dūmų užtaisais, vietoje kovinės galvutės. Gamyba buvo nutraukta įvedus M28A1, kurios nuotolis buvo sumažintas iki 9 km; vėliau dar kartą pakeista įvedus pigesnę M28A2.
 AT2 vokiškas M26 variantas su 28 AT2 prieštankinėmis minomis. Nuotolis: 15–38 km.

 GMLRS 

GMLRS (trupinys iš ) yra valdomosios raketos, kurios turi inercinę navigacijos sistemą (INS), kurią papildo GPS; šios raketos taip pat turi padidintą nuotolį. Kiekviename raketų bloke yra 6 identiškos raketos. Oficialiai GMLRS maksimalus nuotolis siekia bent 70 km, tačiau remiantis JAV Gynybos departamento dokumentu, yra žinoma, jog GMLRS nuotolis siekia 84 km. 2009 m. Lockheed Martin paskelbė, kad GMLRS raketa buvo sėkmingai išbandyta 92 km atstumu.

Jos gali būti paleistos iš M142 bei M270A1 arba naujesnių variantų (įskaitant ir europietiškus M270A1 variantus). M30 ir M31 raketos, išskyrus jų kovines galvutes, yra identiškos. GMLRS raketos pradėjo tarnybą 2005 metais. 2021 m. gruodžio 1 d. buvo pagaminta 50 000 GMLRS raketų, o metinė gamyba šiuo metu viršija 9 000 raketų.

 M30 raketos su kasetiniu šaudmeniu, gabenančiu 404 DPICM M101 antrinius šaudmenis. Nuotolis: 15–92 km. 2004–2009 m. buvo pagamintos 3 936 raketos. Po to pereita prie M30A1 varianto, o likusios M30 raketos JAV kariuomenėje buvo pakeistos į M30A1 arba M31A1.
 M30A1 raketos su alternatyvia kovine galvute (AW). Nuotolis: 15–92 km. GMLRS raketa, pakeičianti M30 kasetinį šaudmenį su maždaug 182 tūkst. iš anksto suformuotų volframo skeveldrų, kad būtų galima smogti naikinimo zonai nepaliekant nesprogusių šaudmenų. Sistema naudoja nekontaktinį sprogdiklį, kuris aktyvuojasi 10 metrų aukštyje. Gamyba pradėta 2015 m.
 M30A2 raketos su alternatyvia kovine galvute (; AW). Nuotolis: 15–92 km. Patobulintas M30A1 naudojantis IMPS technologiją (), padidinančią galvutės atsparumą. Nuo 2019 m. tai vienintelis gaminamas M30 variantas.
 M31 raketos su 91 kg ardomąja (didelio sprogumo) unitarine kovine galvute. Nuotolis: 15–92 km. Naudoja 23 kg PBX-109 medžiagos.
 M31A1 raketos su 91 kg ardomąja unitarine galvute. Nuotolis: 15–92 km. Patobulintas M31 su nauju kelių režimų sprogdikliu, leidžiančiu nustatyti M31 detonacijos tašką.
 M31A2 raketos su 91 kg ardomąja unitarine galvute. Nuotolis: 15–92 km. Patobulintas M31A1 variantas, naudojantis IMPS technologiją. Nuo 2019 m. tai vienintelis gaminamas M31 variantas.
 ER GMLRS raketos, kurių nuotolis yra iki 150 km. Naudojamas šiek tiek padidintas raketinis variklis, naujai suprojektuotas korpusas ir raketos valdymas uodega. Kaip ir GMLRS, šios raketos turės du variantus: su unitarine ir su AW kovine galvute. ER GMLRS raketos pakeis šiuo metu naudojamas GMLRS raketas. Pirmasis sėkmingas bandomasis ER GMLRS skrydis įvyko 2021 m. kovo mėn.

 ATACMS 

MGM-140 ATACMS (trumpinys iš ) – tai taktinė balistinė raketa, kurios nuotolis yra 300 km. Kiekviename raketų bloke telpa viena ATACMS raketa, kurios diametras 610 mm. Nuo 2022 metų JAV kariuomenė naudoja tik M48, M57 ir M57E1 variantus.
 M39 (ATACMS Block I) raketa su inercine navigacija (INS). Raketa gabena kasetinį šaudmenį su 950 M74 antrinių šaudmenų. Nuotolis: 25–165 km. 1990–1997 m. buvo pagaminta 1 650 šio varianto raketų. Po to buvo pereita prie M39A1, o visos rezervuose esančios M39 raketos nuo 2017 m. konvertuojamos į M57E1.
 M39A1 (ATACMS Block IA) raketa su INS ir GPS navigacija. Raketa gabena kasetinį šaudmenį su 300 M74 antrinių šaudmenų. Nuotolis: 20–300 km. 1997–2003 m. buvo pagaminta 610 M39A1. Kaip ir M39, visos M39A1 rezerve esančios raketos konvertuojamos į M57E1 raketas.
 M48 (ATACMS Quick Reaction Unitary) raketa su GPS navigacija. Raketa gabena 230 kg ardomąją unitarinę kovinę galvutę. Nuotolis: 70–300 km. 2001–2004 m. buvo pagaminta 176 M48, o po to buvo pereita prie M57 gamybos.
 M57 (ATACMS TACMS 2000) raketa su INS ir GPS navigacija. Raketa turi tą pačią kovinę galvutę kaip ir M48, tačiau naudoja patobulintą kelių režimų sprogdiklį. Nuotolis: 70–300 km. Tikslumas: 9 metrų PSN. 2004–2013 m. buvo pagaminta 513 M57 raketų.
 M57E1 (ATACMS Modification) raketa su INS ir GPS. M57E1 yra nauja klasifikacija modernizuotoms M39 ir M39A1 raketoms, kurios turi atnaujintą raketinį variklį, navigacijos ir valdymo programinę įrangą bei elektroniką, ir kurios naudoja unitarinę kovinę galvutę; be to, M57E1 taip turi nekontaktinį sprogdiklį. Produkcija pradėta 2017 m. užsakius 220 atnaujintų M57E1. Numatyta, kad programa baigsis 2024 m., kai tarnybą JAV arsenale pradės naujos kartos PrSM raketos.

 PrSM 

PrSM () – tai nauja taktinių balistinių raketų linija, kuri nuo 2024 m. pradės keisti ATACMS raketas. Nuotolis: virš 500 km. PrSM raketos gali būti paleidžiamos iš M142 ir M270A2 sistemų, naudojant raketų blokus, kurios talpina 2 raketas. Nuo 2022 m. pradėta mažo kiekio pradinė gamyba – per metus JAV kariuomenei bus pristatyta 110 raketų. Pirmos kartos raketos dar vadinamos PrSM Increment 1. 

2023 m. gruodžio mėnesį JAV kariuomenė paskelbė, kad PrSM pradėjo tarnybą.

2019 m. JAV pasitraukus iš Vidutinio nuotolio branduolinių pajėgų sutarties, pradėta kurti virš 1 000 km nuotolį turinti raketa.

 Naudojimo istorija 
 Afganistanas ir Artimieji Rytai 
2010 m. M142 HIMARS sistema buvo naudojama NATO pajėgų prieš Talibaną.

2015 m. JAV karinės pajėgos paskelbė naudojančios M142 sistemą Irake, kur paleido mažiausiai 400 raketų į Islamo valstybės karius.

2016 m. kovo 4 d. JAV iš Jordanijos teritorijos paleido M142 raketas į Sirijos teritoriją, siekiant padėti šiai šaliai kovoti su Islamo valstybės kovotojais.In a first, U.S. forces in Jordan have attacked ISIS in Syria, Military Times, 11 March 2016

2016 m. pradžioje „Lockheed Martin“ duomenimis M142 HIMARS sistema buvo panaudota 1 milijoną valandų.HIMARS High Mobility Artillery Rocket System achieves one million operational hours milestone, Army recognition, 14 January 2016

2018 m. gegužės 24 d. JAV pajėgos su M142 HIMARS raketomis nukovė 50 Talibano kovotojų Afganistane.

 Ukraina 
2022 m. gegužės 31 d., Rusijos karo prieš Ukrainą metu, JAV paskelbė tieksianti M142 HIMARS raketines sistemas su M31 raketiniais sviediniais Ukrainai. 2022 m. birželio 23 d. pirmosios M142 sistemos pasiekė Ukrainą. Po dviejų dienų šios sistemos jau veikė kariniu režimu.Ukraine latest updates: Russia occupies all of Severodonetsk Ukrainos karinių pajėgų teigimu, jau pirmaisiais šūviais iš šios sistemos jie nukovė 40 Rusijos karių jos bazėje Iziume. Dar dvi sistemos šalį pasiekė liepą.

2022 m. liepos 18 d. Ukrainos generolas Valerijus Zalužnas teigė, kad „pagrindiniu veiksniu sėkmingai gynybai tapo laiku pristatyta M142 HIMARS sistema, kuri padėjo tiksliai pataikyti į priešo kontrolės punktus, amunicijos ir kuro bazes“.

Pagal JAV ir Ukrainos susitarimą, šios sistemos negali būti naudojamos smūgiams į Rusijos teritoriją, nenorint dar labiau eskaluoti konflikto. 2022 m. rugpjūčio 1 d. duomenimis į Ukrainą jau buvo pristatyta 16 sistemų.

 Operatoriai 
Šalys, naudojančios HIMARS:











Šalys, pasirašiusios šių sistemų pirkimo sutartis:








 Šaltiniai 

Kategorija:Reaktyvinės salvinės ugnies sistemos
Kategorija:Raketiniai ginklai
Kategorija:Lietuvos kariuomenės ginkluotė